<classify> MAHAKAMA Kuu Kanda ya Dar es Salaam imepanga Septemba 2, mwaka huu kusikiliza maombi ya aliyekuwa Mbunge wa Singida Mashariki, Tundu Lissu Chadema baada ya kutupilia mbali mapingamizi ya Mwanasheria Mkuu wa Serikali AG.Lissu amefungua maombi namba 182019 dhidi ya Spika wa Bunge, Job Ndugai na AG, akiomba mahakama hiyo itoe amri ya kumtaka Spika wa Bunge ampe taarifa yake ya kumvua ubunge ili aweze kufungua kesi ya kutetea kiti cha ubunge.Akitoa uamuzi huo jana, Jaji Sirilius Matupa alisema licha ya mapungufu yaliyopo katika hati ya kiapo, mahakama hiyo itasikiliza shauri hilo na kwamba hoja za mapingamizi zilizowasilishwa, hazizuii mahakama kusikiliza maombi hayo.Jaji Matupa alisema vigezo sita vilivyowasilishwa kupinga maombi hayo, haviwezi kuwa msingi wa kumaliza kesi, hivyo ni lazima wasikilize kesi hiyo vizuri.Alisema matumizi ya pingamizi ni mapana ; na kama kuna hoja za kusikiliza katika shauri, pingamizi haliwezi kuwa sababu ya kuondoa kesi.Alisema anakubaliana na hoja za Wakili wa mleta maombi, Peter Kibatala kwamba hakukuwa na haja ya kuambatanisha uamuzi wa Spika wa kumvua ubunge, Lissu, katika maombi yaliyopo mahakamani hapo.Nashawishika na Kibatala kwamba hoja za kupinga mamlaka ya kisheria aliyopewa kaka yake Lissu, Alute Mughwai kufungua kesi kwa niaba yake yanahitaji ushahidi na njia pekee ya kupinga kiapo ni kuwasilisha kiapo kinzani, alisema Jaji Matupa.Katika mapingamizi yao, Jopo la Mawakili wa Serikali likiongozwa na Wakili Mkuu wa Serikali, Dk Clement Mashamba walipinga maombi hayo kwa kwa sababu nane, ambazo zimegawanyika katika sehemu kuu nne ikiwemo kuona kama mahakama hiyo ina mamlaka ya kusikilizwa maombi hayo kama yalivyoletwa.Pia alidai wameangalia kama mleta maombi ambaye ni Allute Mughwai ana uwezo wa kuleta maombi hayo na kama maombi hayo yameletwa kwenye mahakama yenye mamlaka.Dk Mashamba alidai wanaangalia kama nafuu zilizoombwa kwenye mahakama hiyo ni sahihi kuletwa mahakamani au la.Akiwasilisha mapingamizi hayo katika hoja ya kwanza, Wakili wa Serikali Mwandamizi, Abubakari Mrisha alidai majibu maombi ameweka pingamizi la pili kwa lengo la kuonesha maombi yaliyoletwa hayakidhi matakwa ya kisheria.Alidai yapo mambo sita ya kuzingatia kwa mleta maombi ikiwemo kuhakikisha maombi yanaletwa ndani ya miezi sita baada ya maamuzi, mahakama kuona haja ya kusikiliza maombi hayo na maombi kuletwa kwa nia njema si kwa lengo la kupotosha au kwa manufaa binafsi.Kati ya hayo, jambo moja pekee kwamba maombi haya yako ndani ya muda lakini mengine yamekosekana katika maombi haya. Maombi haya hayakidhi kwa sababu hakuna maamuzi yoyote yaliyoambatanishwa katika maombi haya ili iweze kuyapitia kama kuna haja ya kuilazimisha mamlaka iliyotoa maamuzi kuyaondoa, alidai Mrisha.Alidai hakuna maamuzi yaliyoambatanishwa ili mahakamani iweze kuyapitia na kutoa uamuzi kama kwenye kesi ya aliyekuwa Mbunge wa Arumeru Mashariki, Joshua Nassari dhidi ya Spika wa Bunge, Job Ndugai.Alidai kwa mujibu wa Kanuni za Bunge, Mbunge ambaye ataathiriwa na maamuzi anatakiwa kuwasilisha mapingamizi kwa Katibu wa Bunge, ambaye atayawasilisha mapingamizi hayo kwa Spika.Mrisha alidai kisheria walipaswa kuambatanisha maamuzi wanayolalamikia na kwamba katika kiapo kilichoandaliwa na Mghwai walichoambatanisha ni nakala za magazeti ya Mwananchi na Nipashe, ambayo kimsingi hawawezi kuyaita maamuzi.Sheria ya Uchaguzi inamtaka Spika kutoa taarifa kwa Mwenyekiti wa Tume ya Taifa ya Uchaguzi NEC kwamba kuna kiti bungeni kiko wazi na kisha inawekwa kwenye tangazo la serikali hivyo tunaomba maombi haya yatupiliwe mbali kwa gharama, alidai Mrisha.Wakili wa Serikali Mkuu, George Mandepo alidai sheria inaruhusu madai kufunguliwa na mtu binafsi au mwakilishi ambaye ana nguvu kisheria, kwa hivyo maombi yaliyopo mahakamani yamewasilishwa na Lissu kupitia mwakilishi wake ambaye ni Mghwai.Alidai katika kuomba ridhaa ya kuwasilisha maombi, yanatakiwa kusainiwa na muombaji au mwakilishi wake pamoja na kuambatanisha hati ya kiapo na muhuri wa wakili.Katika maombi haya yanaonesha kuwa Julai 9, mwaka huu Lissu alisaini kiapo hicho akiwa nchini Ubelgiji na muhuri wa wakili Sadock Magai alisaini kwa anuani ya Dar es Salaam, alidai Mandepo.Alidai ipo sheria inayosimamia maombi inayoeleza kiapo kinatakiwa kutolewa mbele ya msimamizi wako.Mandepo alidai kuna ukiukwaji mkubwa wa sheria za Tanzania, kwa sababu kiapo kilichowasilishwa kimesainiwa na muhuri wa Tanzania, wakati kiapo kilisainiwa nchini Ubelgiji, hivyo sio halali na maombi yaliyowasilishwa sio halali.Alidai wanashangaa Julai 9, mwaka huu siku ambayo kiapo kiliandaliwa huko Ubelgiji, hakioneshi ni kwa namna gani kilifika jijini Arusha, hivyo si kiapo cha kweli.Kiapo hiki kimebeba uongo kwa sababu moja wakili Sadolf hajaleta hati ya kiapo mahakamani wala maelezo ya kuthibitisha kwamba alikwenda Ubelgiji na hakuna kumbukumbu kwamba wakili huyo aliidhinishwa kufanya kazi nchini Ubelgiji wakati aliapishwa na Jaji wa Tanzania, alidai.Pia walidai nafuu anazoziomba Lissu, haziwezi kutolewa na mahakama hiyo kwa sababu hakuna uamuzi kama huo na kwamba aliyefungua maombi hayo kwa niaba yake, yaani kaka yake, Mughwai, hana mamlaka ya kufanya hivyo, kwa kuwa hakuna maelezo kuonesha kuwa amepewa mamlaka hayo.Katika maombi yake, Lissu anaiomba mahakama hiyo impe kibali cha kufungua kesi ili mahakama hiyo iite taarifa ya uamuzi wa Spika wa kumvua ubunge na kisha itengue na kutupilia mbali uamuzi huo wa Spika kumvua ubunge.Pia anaomba mahakama impe kibali afungue shauri ili mahakama itoe amri ya kusimamisha kuapishwa kwa mbunge mteule wa jimbo hilo la Singida Mashariki, Miraji Mtaturu wa CCM.Anaomba mahakama hiyo isikilize na kutoa uamuzi wa maombi yake haraka, kwani vinginevyo, Mtaturu ambaye Julai 19 mwaka huu alitangazwa mshindi na msimamizi wa uchaguzi wa jimbo hilo, ataapishwa kushika wadhifa huo.Hivyo, anadai atakuwa ameathirika, kwa kuwa atapoteza haki zake zote, kinga na maslahi yake yote yanayoambatana na wadhifa wake huo wa ubunge.  <topic>: KITAIFA 